**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-752-5/18**

**Podgorica, 19.02.2018.**

Na osnovu člana 62 stav 2 Zakona o upravnom postupku ("Sl. list Crne Gore", br. 056/14, 020/15, 040/16, 037/17),a u vezi sa članom 47 Zakona o zaštiti podataka o ličnosti ( „Sl. list CG“ br. 79/08, 70/09 , 44/12 i 22/17) Savjet Agencije za zaštitu ličnih podataka i slobodan pristup informacijama, odlučujući po Urgenciji advokata X.X. iz Podgorice, br.05-18-752-1/18 od 26.01.2018. godine vezano za Zahtjev za zaštitu prava , br.05-18-9957-1/17 od 02.10.2017. godine, je na sjednici održanoj dana 08.02.2018.godine donio

**R J E Š E N J E**

Odbija se Zahtjev za zaštitu prava X.X. iz Podgorice zbog nenadležnosti.

**O b r a z l o ž e nj e**

Agenciji za zaštitu ličnih podataka i slobodan pristup informacijama obratio se advokat X.X. , Zahtjevom za zaštitu prava koji se odnosi na javno objavljivanje njegovih fotografija i ličnih podataka (ime i prezime i zanimanje) u listu Dnevne novine od xxxxxxgodine (naslovna strana i na str.12), a u vezi sa krivičnim djelom koje kako navodi nije dokazano i za koje ne postoji sudska odluka. U prilogu podneska dostavljena je fotokopija Dnevnih novina sa prednje navedenim datumom.

Nakon razmatranja ovog spisa predmeta Savjet Agencije je donio odluku da Agencija za zaštitu ličnih podataka i slobodan pristup informacijama nije nadležna za postupanje po predmetnom Zahtjevu za zaštitu prava.

Članom 4 stav 1 Zakona o medijima ("Službeni list Republike Crne Gore", br. 051/02 od 23.09.2002, 062/02 od 15.11.2002, Službeni list Crne Gore", br. 046/10 od 06.08.2010, 073/10 od 10.12.2010, 040/11 od 08.08.2011) propisano je da se u medijima slobodno objavljuju informacije i mišljenja o pojavama, događajima i ličnostima, poštujući Ustav, zakon i etička pravila novinarske profesije.

Članom 6 stavovi 1 i 2 Zakona o medijima propisano je da se medijima, u smislu ovog zakona, smatraju : štampa, radio i televizija, servisi informativnih agencija, teletekst i drugi oblici periodičnog objavljivanja urednički oblikovanih programskih sadržaja sa prenosom zapisa zvuka ili slike na način koji je dostupan javnosti. Programskim sadržajima, u smislu ovog zakona, smatraju se sve vrste informacija (vijesti, obavještenja, mišljenja, izvještaji i druge informacije) i autorski radovi, koji se objavljuju posredstvom medija sa ciljem informisanja i zadovoljavanja kulturnih, obrazovnih i drugih potreba javnosti.

Iz prednje citiranih normi Zakona o medijima jasno proizilazi da je štampani medij Dnevne novine u svom izdanju od xxxxxxx godine objavio informacije o podnosiocu zahtjeva kao dio programskog sadržaja.

Članom 20 stav 2 Zakona o medijima propisano je da je osnivač medija odgovoran za objavljene programske sadržaje, ukoliko ovim zakonom nije drukčije određeno. Lice kojem se narušava zakonom zaštićeni interes na koje se informacija odnosi ili kojim se vrijeđa čast ili integritet pojedinca, iznose ili prenose neistiniti navodi o njegovom životu, znanju i sposobnostima, zainteresovano lice ima pravo na tužbu nadležnom sudu za naknadu štete protiv autora i osnivača medija.

Zakon o zaštiti podataka o ličnosti u članu 7 uređuje da se ovaj zakon primjenjuje na obradu ličnih podataka koja se vrši automatski, u cjelosti ili djelimično ili na drugi način, a sastavni je dio ili će postati dio zbirke ličnih podataka. Zbirka ličnih podataka u smislu člana 9 stav 1 tačka 3 ovog Zakona je strukturalno uređen, centralizovan, decentralizovan ili razvrstan po funkcionalnim ili geografskim osnovama skup ličnih podataka koji su predmet obrade i koji mogu biti dostupni u skladu sa propisanim kriterijumima. S tim u vezi, Savjet Agencije nalazi da se programski sadržaj ne može smatrati zbirkom ličnih podataka u smislu prednje citiranog člana Zakona te da informacija (vijest) koja je objavljena u mediju o podnosiocu zahtjeva kao dio programskog sadržaja nije zbirka ličnih podataka, te se na obradu ličnih podataka podnosioca zahtjeva u konkretnom ne odnose odredbe ovog Zakona.

Imajući u vidu prednje izloženo, a na osnovu člana 62 stav 2 Zakona o upravnom postupku, a u vezi sa članom 7 Zakona o zaštiti podataka o ličnosti , Agencija je nenadležna za postupanje po predmetnom zahtjevu za zaštitu prava.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema

**SAVJET AGENCIJE:**

**Predsjednik, Muhamed Gjokaj**

**Dostavljeno:**

* Odsjeku za nadzor
* Odsjeku za predmete i prigovore
* a/a